Druga Ivanova poslanica (Šarić)
Druga Ivanova poslanica u prijevodu Ivana Šarića.

1 Starješina izabranoj gospođi i djeci njezinoj, koju ja ljubim u istini, i ne samo ja, nego svi, koji poznaše istinu, 

2 Zbog istine, koja ostaje u nama, i bit će s nama dovijeka. 

3 Neka bude s vama milost, milosrđe, mir od Boga Oca i od Isusa Krista, Sina Očeva, u istini i ljubavi! 

4 Obradovah se vrlo, što nađoh među tvojom djecom takve, koji hode u istini, kao što primismo zapovijed od Oca. 

5 I sad molim te, gospodo, ne kao da ti novu zapovijed pišem, nego koju imadosmo od početka, da ljubimo jedan drugoga. 

6 I u tom je ljubav, da hodimo po zapovijedima njegovim. Kao što ste čuli od početka, ovo je zapovijed njegova, da hodite po njoj. 

7 Jer mnogi zavoditelji izađoše u svijet, koji ne priznaju, da je Isus Krist došao u tijelu: ovo je zavoditelj i antikrist. 

8 Čuvajte se, da ne izgubite, što ste stekli, nego da primite potpunu plaću! 

9 Svaki, koji odstupi i ne ostane u nauci Kristovoj, nema Boga; a koji ostane u nauci, ima Oca i Sina. 

10 Ako tko dolazi k vama i ove nauke ne donosi, ne primajte ga u kuću i ne pozdravljajte ga! 

11 Jer tko ga pozdravlja, prima dio u njegovim zlim djelima. 

12 Mnogo bih vam imao pisati, ali ne htjedoh papirom i crnilom; jer se nadam, da ću doći k vama i iz usta u usta govoriti, da radost vaša bude potpuna. 

13 Pozdravljaju te djeca tvoje sestre izabrane. 

Druga Ivanova poslanica (Šarić)
Biblija (prijevod Ivana Šarića)